**Csanádapácai Közös Önkormányzati Hivatal**

**Dr. Lipták Péter jegyző részére**

**Tárgy:**Szakmai segítségnyújtás

**Tisztelt Jegyző Úr!**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 133. § (3) bekezdése alapján **szakmai segítségnyújtás keretében az alábbi javaslatot teszem**.

Figyelemmel a jegyző helyettesítésével kapcsolatban a 2018. november 20. napján megtartott jegyzői értekezleten elhangzottakra, áttekintettük valamennyi önkormányzat szervezeti és működési szabályzatának erre vonatkozó részét.

Az Mötv. 82. § (3) bekezdése szerint a jegyzői és az aljegyzői tisztség egyidejű betöltetlensége, illetve tartós akadályoztatásuk esetére - legfeljebb hat hónap időtartamra - a szervezeti és működési szabályzat rendelkezik a jegyzői feladatok ellátásának módjáról.

Csanádapáca Község Önkormányzatának az önkormányzat szervezeti és működési szabályzatáról szóló 17/2014.(X. 29.) önkormányzati rendelete (a továbbiakban: SZMSZ) 54. § (2) bekezdése, Kardoskút Község Önkormányzata az önkormányzat szervezeti és működési szabályzatáról szóló 22/2014. (XI. 5.) önkormányzati rendelete 55. § (2) bekezdése, valamint Pusztaföldvár Község Önkormányzata az önkormányzat szervezeti és működési szabályzatáról szóló 16/2014. (X. 22.) önkormányzati rendelete 54. § (2) bekezdése a jegyző helyettesítésével kapcsolatban az alábbi szabályozást tartalmazza: *„A jegyzői és az aljegyzői tisztség egyidejű betöltetlensége, illetve tartós akadályoztatásuk esetén, a tisztség betöltetlensége, illetve akadályoztatása kezdő időpontjától számított legfeljebb hat hónap időtartamra a jegyzői feladatok ellátására a polgármester az Önkormányzati Hivatal olyan köztisztviselőjét bízza meg, aki a képesítési és alkalmazási feltételeknek megfelel. Ha az Önkormányzati Hivatalban ilyen köztisztviselő nincs, akkor más önkormányzat Polgármesteri Hivatalának, vagy Közös Önkormányzati Hivatalának jegyzőjét bízza meg."*

Az SZMSZ-ek jelenlegi előírása vonatkozásában az utolsó mondat nem felel meg az Mötv. 82. (2)-(3) bekezdéseiben és a közszolgálati tisztviselőkről szóló 2011. évi CXCIX. törvény (a továbbiakban: Kttv.) 87. § (1) bekezdésében és 251. § -ában foglaltaknak.

Az Mötv. 82. § (2) bekezdése, valamint a Kttv. 251. §-a az alábbiak szerint rendelkezik:

***Mötv.****„82. § (2) Amennyiben hat hónapon belül a polgármester nem nevez ki, illetve közös önkormányzati hivatal esetében az érintett polgármesterek nem neveznek ki jegyzőt, a kormányhivatal vezetője ideiglenes hatállyal a jegyzői feladatok ellátására a pályázati kiírásnak megfelelő jelöltet, ennek hiányában a képesítési és alkalmazási feltételeknek megfelelő hivatali köztisztviselőt vagy más jegyzőt nevez ki. A jegyzői feladatok ellátására szóló kinevezés az új jegyző kinevezéséig tart."*

***Kttv.****„****251. §****Másik jegyző helyettesítése céljából - a fővárosi, megyei kormányhivatal vezetője által történő kinevezés esetén - a jegyző további egy közszolgálati jogviszonyt létesíthet. A helyettesítésre létesített jogviszony tekintetében a 6. § 1. pontban meghatározott alapvető munkáltatói jogokat a fővárosi, megyei kormányhivatal vezetője gyakorolja, az egyéb munkáltatói jogokat a polgármesterek megállapodásukban foglaltak szerint gyakorolják."*

A Kttv. 87. § (1) bekezdése értelmében a „*vezetői munkakört betöltő kormánytisztviselő a gyakorolható tevékenység, valamint a 85. § (4) bekezdés c) pontja szerint kivételesen folytatható tevékenység végzésére irányuló jogviszony kivételével további jogviszonyt nem létesíthet."*

Az Mötv. 82. § (2)-(3) bekezdései, valamint a Kttv. 87. § (1) bekezdése és 251. §-a értelmében a jegyző nem létesíthet további közszolgálati jogviszonyt, kivéve amennyiben hat hónapon belül a polgármester nem nevez ki jegyzőt, és a kormányhivatal vezetője ideiglenes hatállyal - betöltetlen jegyzői állás esetén - a jegyzői feladatok ellátására más jegyzőt nevez ki. A jegyző csak ebben az esetben létesíthet további közszolgálati jogviszonyt, egyébként nem, így az alábbi mondat hatályon kívül helyezése szükséges: „*Ha az Önkormányzati Hivatalban ilyen köztisztviselő nincs, akkor más önkormányzat Polgármesteri Hivatalának, vagy Közös Önkormányzati Hivatalának jegyzőjét bízza meg."*.

A fentieket figyelembe véve kérem az SZMSZ jelenlegi szabályozását áttekinteni, és az Mötv. 82. § (2)-(3) bekezdéseinek, valamint a Kttv. 87. § (1) bekezdésének és a 251. §-nak megfelelő módosítását 2019. január 31-ig előkészíteni és a képviselő-testület elé terjeszteni.

A javaslatommal kapcsolatos további egyeztetés céljából munkaidőben a 66/622-011 közvetlen telefonszámon, illetve a [hrabovszkine@bekes.gov.hu](https://webmail.internetx.hu/#NOP) e-mail címen folyamatosan elérhető vagyok.

**Kérem, hogy a fenti határidőig szíveskedjen – e-mailben, vagy telefonon - tájékoztatni arról, hogy a javaslataimban foglaltakkal egyetért-e, valamint arról, hogy azok alapján milyen intézkedéseket tett.**

Bízom benne, hogy a fenti szakmai segítségnyújtás segíti Önt munkájában és hozzájárul a további jó szakmai kapcsolatunk erősítéséhez.

***A törvényességi felügyeleti eljárás során a kormányhivatalok szakmai segítségnyújtásával összefüggésben az elektronikus úton, minősített elektronikus aláírás nélküli kapcsolattartási mód alkalmazását a helyi önkormányzatok törvényességi felügyeletének részletes szabályairól szóló 119/2012. (VI. 26.) Korm. rendelet 5. § (4) bekezdésének a) pontja és (5) bekezdése*** ***biztosítja.***

Békéscsaba, 2018. november 29.

                        Köszönettel és üdvözlettel:

**Hrabovszkiné Dandé Szidónia**

                                        törvényességi felügyeleti szakügyintéző

**Békés Megyei Kormányhivatal**

                                        Hatósági Főosztály

                                        Törvényességi Felügyeleti Osztály

                                        5600 Békéscsaba, Derkovits sor 2.

                                        Telefon: (66) 622-011.

                                        E-mail: [hrabovszkine@bekes.gov.hu](mailto:hrabovszkine@bekes.gov.hu)